钦定古今图书集成/明伦汇编/官常典/第173卷 > 《为郑冲劝晋王笺》阮籍
## 钦定古今图书集成/明伦汇编/官常典/第173卷 > 《为郑冲劝晋王笺》阮籍

“冲等死罪，伏见嘉命显至。窃闻明公固让，冲等眷眷，
实有愚心。以为圣王作制，百代同风，褒德赏功，有自
来矣。昔伊尹，有莘氏之媵臣耳，一佐成汤，遂荷阿衡
之号。周公藉已成之势，据既安之业，光泽曲阜，奄有
龟蒙；吕尚，磻溪之渔者耳，一朝指麾，乃封营丘。自是
以来，功薄而赏厚者，不可胜数。然贤哲之士，犹以为
美谈。”况今自先相国以来，世有明德，翼辅魏室，以绥
天下，朝无阙政，人无谤言。前者明公西征灵州，北临
沙漠，榆中以西，望风震服，羌戎东驰，回首内向，东诛
叛逆，全军独克，禽阖闾之将，斩轻锐之卒，以万万计，
威加南海，名摄三越，宇内康宁，苛慝不作，是以殊俗
畏威，东夷献舞。故圣上览乃昔以来“礼典旧章，开国
光宅，显兹太原。明公宜承圣旨，受兹介福，允当天人。
元功盛勋，光光如彼；国土嘉祚，巍巍如此。内外协同，
靡愆靡违，由斯征伐，则可朝服济江，扫除吴会，西塞
江源，望祀岷山，回戈弭节，以麾天下，远无不服，迩无
不肃。大魏之德，光于唐虞；明公盛勋，超于桓文。然后
临沧洲而谢支伯，登箕山以揖许由，岂不盛乎！至公
至平，谁与为邻，何必勤勤小让也哉！”冲等不通大体，
敢以陈闻。